Author: agenda0
Company: agenda

P r e d k l a d a c i a    s p r á v a

Na základe uznesenia NR SR č. 1265/2001 minister spravodlivosti Slovenskej republiky predkladá na rokovanie vlády návrh Koncepcie stabilizácie súdnictva.

Návrh koncepcie obsahuje v úvodnej časti analýzu súdnej moci v Slovenskej republike, jej postavenie a vplyv na vymáhateľnosť práva, a s tým súvisiace spoločensko-ekonomické podmienky. 

V ďalšej časti sa koncepcia zaoberá zefektívnením výkonu súdnictva v oblasti civilného súdnictva a v oblasti trestného súdnictva. Podrobne popisuje nutné kroky stabilizácie súdneho systému Slovenskej republiky, ako napr. posilnenie zásady kontradiktórnosti, zavedenie systému neúplnej apelácie, zabezpečenie zásady zákonného sudcu a prijatie nových zákonov o rozhodcovskom konaní, vyšších súdnych úradníkoch, mediácii. 

	V ostatnej časti koncepcia navrhuje zaviesť nevyhnutné inštitucionálno-organizačné zmeny ako napr. dobudovanie obchodného registra, vybavenie súdov a sudcov počítačovou technikou.	 Uvedené zmeny by mali napomôcť stabilizácii súdnictva. Za pozitívnu zmenu možno označiť projekt „Súdny manažment“ v rámci ktorého  sa podarilo úspešne rozbehnúť aplikáciu  „Podateľňa – registre“, ktoré zabezpečujú skrátenie času od podania žaloby do vytýčenia prvého pojednávania vo veci.

	V rámci potrebných krokov, ktoré je potrebné uskutočniť k stabilizácii súdnictva je potrebné sa prednostne zamerať na modernizáciu súdnictva, na podstatne intenzívnejšie zavádzanie informačných systémov do súdnictva.

	Navrhované opatrenia sa stanú súčasťou legislatívnych zmien, ktoré sú predmetom vládneho programu v oblasti legislatívy a termíny ich plnenia sa budú riadiť Plánom legislatívnych úloh vlády Slovenskej republiky a úlohami súvisiacimi s novelou Ústavy Slovenskej republiky. Rýchlosť a postupnosť niektorých krokov závisí aj od materiálnych možností rezortu.